Tájékoztatás a veszélyhelyzet alatti engedélykötelezettségről, valamint az ellenőrzött bejelentésről
A veszélyhelyzet alatti engedélykötelezettségről, valamint az ellenőrzött bejelentésről szóló 191/2020. (V. 8.) Korm. rendeletet (a továbbiakban: Rendelet) a veszélyhelyzet ideje alatt egyes engedélyezési eljárások helyett ún. ellenőrzött bejelentéshez köti a kérelmezett tevékenységet, jog gyakorlását. A Dunavecse Város Jegyzőjéhez tartozó ügyek közül ez az egyszerűsített ügyintézés a következőkre terjed ki: 
· az üzletek működési engedélyezése 
· az ipari tevékenység engedélyezése (telepengedély),
· háztartási igényeket kielégítő kút létestése, üzemeltetése, fennmaradása, megszüntetése
· háztartási szennyvíz tisztítását, elszikkasztását szolgáló vízilétesítmény létesítése, üzemeltetése, fennmaradása és megszüntetése
A Rendelet alapján, az engedélyköteles tevékenység engedélyezési eljárás lefolytatása nélkül, az ellenőrzött bejelentéstől számított 8 napon belül, szakhatóság közreműködése esetén 12 napon belül közölt értesítés közlését követően végezhető – a tevékenység végzésére vonatkozó jogszabályi feltételek fennállása esetén – az engedélyre jogszabályban meghatározott hatályossági időtartam alatt.
Az ellenőrzött bejelentés csak az eljárást egyszerűsíti, a bejelentésben szereplő tevékenység folytatásához jogszabályban meghatározott feltételek teljesítése alól nem ad felmentést. A bejelentés az engedélykérelemre jogszabályban előírt adatokat kell, hogy tartalmazza, a bejelentéshez mellékelni kell az engedélykérelem előírt mellékleteit.
Az ellenőrzött bejelentés elektronikus úton tehető meg (Ügyfélkapu útján, elektronikus űrlap űtján, általános célú elektronikus kérelem űrlap szolgáltatás útján, e-mail útján) E-mail esetében a bejelentés az engedelybejelentes@dunavecse.hu e-mail cím útján tehető meg.
Az adott ügytípusnak megfelelően a formanyomtatványok, űrlapok a dunavecse.hu weboldalon az „ELEKTRONIKUS ÜGYINTÉZ – ELÜGY” menüpontra kattintva vagy a https://ohp-20.asp.lgov.hu/nyitolap oldalon letölthetőek, elektronikusan kitölthetőek és beküldhetőek.
A bejelentésért az engedélyezés, valamint a szakhatósági eljárások illetékének vagy igazgatási szolgáltatási díjának (a továbbiakban: díj) az 50 %-át kell leróni vagy megfizetni a Rendelet 5. § (8) bekezdése alapján. Az eljárási illetéket a Dunavecse Város Önkormányzatának 11732105-15337197-03470000 számú Illeték beszedési számlájára kell megfizetni. Az átutalás esetén a közlemény rovatba az ügyfél nevét és amennyiben ismert, az ügyirat számát fel kell tüntetni.
A hatóság a tevékenység végzését végzéssel megtiltja, ha
· a bejelentés szerinti tevékenység nem tartozik a Rendelet hatálya alá,
· az élet, a testi épség és az egészség védelmére tekintettel, vagy a tevékenység jellegére, illetve hatására figyelemmel a károkozás vagy a katasztrófák megelőzése, a közbiztonság, valamint egyéb nyomós közérdek várható, vagy közvetlen veszélye fennáll,
· a bejelentés tárgya vagy a bejelentő nem azonosítható
· a bejelentés olyan mértékben hiányos, hogy abból az a) vagy b) pont szerinti feltételek fennállására nem lehet megalapozott következtetést levonni, vagy
· a bejelentés visszaélésszerű joggyakorlást valósít meg, vagy arra vonatkozóan megalapozott következtetést lehet levonni.
Az eljáró hatóság a végzést köteles meghozni, ha ezt a szakhatóság az a)-d) pontok szerinti okból kezdeményezi.
A tevékenység végzését megtiltó végzés közlését követően a hatóság engedélyezési eljárást folytat le. Ha engedélyezésre kerül sor a Rendelet alapján, akkor a díjat a jogszabályban megállapított díj 100 %-ára kell kiegészíteni.
Amennyiben az eljárással kapcsolatban kérdése merül fel, keresse az alábbi telefonszámokon az illetékes kollegáinkat:
Dunavecsei Polgármesteri Hivatal
6087 Dunavecse, Fő út 43.
Tel: 78/437-116

